Søndag morgen er politiet i aktion i Holstebro, efter at have modtaget en anmeldelse om voldtægt i nat.

Både hjemmeværnet og hundepatruljer er til stede, skriver TV Midtvest.

Anmeldelsen om hændelsen modtog politiet omkring klokken halv tre.

Ifølge kvindens forklaring blev hun overfaldet og udsat for voldtægt af tre til fire gerningsmænd, skriver Ritzau.



Henter kort...

»En kvinde er blevet antastet og overfaldet af tre til fire mænd bag den Røde Plads ved Musikteateret.«

» Vi har på nuværende tidspunkt intet signalement,« fortæller vagtchef ved Midt- og Vestjyllands Politi Simon Skelkjær til TV Midtvest.

Området omkring stedet, hvor forbrydelsen skal være sket, er afspærret, så teknikerne kan komme til at arbejde uden forstyrrelser.

Der er søndag morgen ikke et signalement af gerningsmændene, men politiet håber at kunne komme på sporet af mændene ved hjælp af blandt andet politihunde.

»Vi har to hunde, der er trænet i at søge efter og finde biologiske spor. De er på stedet nu. Det samme er efterforskere og kriminalteknikere, som også skal sikre spor,« siger Simon Skelkjær til Ritzau.

Hundene er trænet i at finde spor i form af blod, sæd eller hår.

Den kvindelige anmelder er 21 år og fra Holstebro.

Hun var tilsyneladende på vej hjem fra byen, da hun blev overfaldet.

Hun bliver nu afhørt af politiet.

Hun kendte ikke overfaldsmændene.